kardosdrur/scandi-wiki huggingface dataset:
Saalekreis

Saalekreis er en landkreis i den tyske delstat Sachsen-Anhalt. Den blev dannet i forbindelse med Kreisreform Sachsen-Anhalt 2007 den 1. juli 2007 ved en sammenlægning af de tidligere Saalkreis og Landkreis Merseburg-Querfurt. Saalekreis har administrationsby i Merseburg, som ligger lige syd for Halle.

Geografi 
Landkreisen ligger i den sydlige del af Sachsen-Anhalt og omslutter den kreisfrie by Halle (Saale). Mod syd grænser den til Burgenlandkreis, i nordvest til Landkreis Mansfeld-Südharz, i nord til Salzlandkreis og mod nordøst til Landkreis Anhalt-Bitterfeld. Derudover har den i vest grænse til delstaten Thüringen (Kyffhäuserkreis) og mod øst til Sachsen (Landkreis Leipziger Land og Landkreis Delitzsch).

Højeste punkt er Petersberg (250 m), som er en tidligere vulkan. 

Foruden floden Saale som har givet navn til området, løber i landkreisen også bifloderne Weiße Elster, Luppe, Geisel, Laucha og Salza.

De største byer er Merseburg (34.500 indbyggere), Querfurt (12.500), Bad Dürrenberg (11.500), Schkopau, Braunsbedra (je 11.000), Teutschenthal (9.500), Mücheln (9.000), Bad Lauchstädt og Landsberg ( 8.500).

Byer og kommuner 
(indbyggertal pr. 31. december 2006)

Forvaltningsfællesskaber med deres medlemskommuner

Administrationsby markeret med *
A Touch of Class

A Touch of Class hed oprindeligt ATC og var en tysk popgruppe, selvom ingen af de fire medlemmer kom fra Tyskland – Joseph Murray kom fra New Zealand, Tracey Elizabeth Packham fra England, Sarah Egglestone fra Australien og Livio Salvi fra Italien.

Deres første single, Around the World (La La La La La) (en coverversion af sangen af "Pesenka" af den russiske gruppe Ruki Vverkh) lå nr. 1 på Tyskland i 6 uger i år 2000, hvilket sætter rekorden for nogen europæisk sang. Den blev også nr. 1 i de fleste andre europæiske lande, dog ikke lige så lang tid, og selv i USA klarede den sig ganske godt. Senere har DJ Carlee lavet et techno-cover af sangen, som han kalder Dizzie Round the World. Bandet Befour lavede også en coverversion i år 2007 kaldet Magic Melody.

Deres debutalbum Planet Pop blev udgivet d. 6. februar 2001 af Sony BMG Entertainment, og det blev belønnet med en ECHO-pris for "bedste danseakt". To af deres senere singler, My Heart Beats like a Drum (Dam Dam Dam) og Why oh Why mindede om Around the World og blev populære flere steder i Europa, men ATC er stadig mest huskede for deres første hit.

På et tidspunkt vandt DJ'en ATB en retssag omkring navneefterligning, og ATC var tvunget til at skifte navn til A Touch of Class. De udgav i 2003-2004 tre singler fra deres andet album Touch the Sky, men de havde ikke stor succes, og på grund af pengeproblemer var gruppen tvunget til opløsning.

Nuværende status 
I oktober 2007 blev ATC halvt genforenet, da Livio og Joseph sang en ny version af Around the World i det tyske show Ultimate Chart Show, der primært viser sangere med klassiske discosange. Livio har indspillet nogle få "prøvesange", der kan høres på hans MySpace, og arbejder på et nyt album, selv om han dog endnu ikke har fået kontakt til et pladeselskab. Joseph er skuespiller, og hans nyeste filmroller er i filmen Go Go Tales og miniserien Empire.

Diskografi

Albums 
 2001 Planet Pop
 2003 Touch the Sky

Singler 
 "Around the World (La La La)"
 "My Heart Beats like a Drum"
 "Thinking of you"
 "Why oh why"
 "I'm in Heaven (When you Kiss me)"
 "Call on me"
 "Together" (feat. DJ Bobo)
 "Set me Free"
 "New York City"

Eksterne henvisninger 

Popgrupper fra Tyskland
Musikgrupper fra 1998
Musikgrupper opløst i 2003
Basil Bernstein

Basil Bernstein (født 1. november 1924, død 24. september 2000) var en britisk sociolog og lingvist, kendt for sit arbejde indenfor undervisningssociologi. Bernstein var født ind i en jødisk familie i London, og efter sin uddannelse blev han ansat ved University of London og opnåede et professorat som 40 årig.

Sprogkoder 
Basil Bernstein lavede eksperimentelt arbejde hvor han undersøgte forskellige klassers sprog i årene omkring 1950.
Han konkluderede at der findes to sproglige koder.
 
Den restringerede kode (den begrænsede kode), som er kendetegnet ved et lavt abstraktionsniveau. Personer der benyttede sig af denne kode, var ofte arbejdere, dem uden uddannelse og de der ikke kunne læse. Den bestod af:
 Korte sætninger, hovedsætninger
 Slang, bandeord
 Ingen fremmedord
 Konkreter (udråb uden beskrivelser)
 
Den elaborerede sprogkode (den nuancerede kode), som er kendetegnet ved et veludviklet og bredt sprog. Disse var ofte veluddannede og belæste. Den laborerede sprogkode er den officielle kode, og består af:
 Lange sætninger, komplicerede sætninger, mange indskudte sætninger
 Mange fremmedord
 Billedbrug
 Abstrakt tænkning
 Ofte bruges mange præpositioner, der angiver logiske sammenhænge i tid og rum.

Eksterne henvisninger 
 Nekrolog i The Guardian
 Nekrolog af Alan R. Sadovnik 
 Basil Bernstein’s Sociolinguistic Theory of Language Codes
 Diskussionsforum om Bernsteins sociologiske anskuelser 

Lingvister fra Storbritannien
Sociologer fra Storbritannien
Kreisreform Sachsen-Anhalt 2007

Kreisreform Sachsen-Anhalt 2007 (eller Kreisgebietsreform 2007) er en lov i i den tyske delstat Sachsen-Anhalt, der trådte i kraft 1. juli 2007, som ændrer opdelingen af landkreisene i Sachsen-Anhalt, og reducerer antallet fra 21 til 11. Ni nye landkreise er opstået ved sammenlægning af de tidligere, og to, Altmarkkreis Salzwedel og Stendal forblev uændrede ligesom byerne Halle og Magdeburg.

Eksterne henvisninger 
 Statistisches Landesamt Sachsen-Anhalt

Sachsen-Anhalts historie
Tracey Packham

Tracey Elizabeth Brown, pigenavn Tracey Packham, (født 30. juli 1977) var et medlem af popgruppen A Touch of Class. Hun er især kendt for at have sunget deres mest berømte sang, Around the World (La La La), solo, men har også sunget med i flere andre singles, bl.a. My Heart Beats like a Drum (Dam Dam Dam), I'm in Heaven (When you Kiss me) og New York City.

Hun kan kendes på sin forholdsvist høje stemme, der dog ikke er så høj som f.eks. Lene fra Aqua. Hun er det laveste og yngste af ATC-medlemmerne og kan derudover kendes på sit lange, mørke hår og rimelig slanke figur.

Hendes primære interesser er at være sammen med sine venner, se film og læse, hvor hun især godt kan lide at læse personbiografier og gysere.

Barndom og ungdom 
Tracey blev født i Crawley i West Sussex i England født ind i en familie med en mor, far, storesøster ved navn Joanne og en kat ved navn Tequila. Hun var fra barnsben meget glad for musik og dans og begyndte allerede som 5-årig at gå til dans. Hun var generelt kendt for at være meget genert, men når hun var til danseopvisning, oplevede man hende pludselig som en helt anden person.

Som 16 år flyttede hun hjemmefra til London, hvor hun gik på en dramaskole i 3 år, hvilket kun forbedrede hendes dansefærdigheder og samtidig lærte hende at skuespille. I London fik hun dog en ny drøm – hun ville rejse verden rundt. Derfor fik hun mange forskellige småjobs som danser og sanger på skibe og i forskellige mindre musicaler, og selv om det ikke var det helt store karrieremæssigt, fik det hendes kærlighed for at optræde til at vokse.

I ATC 
Da Tracey var 21, tog hun til Hamburg for at spille med i musicalen Cats. Hun skulle optræde meget ofte og fik mange venner. Med i musicalen spillede Joseph Murray, Sarah Egglestone og Livio Salvi, som hun blev meget gode venner med. De var alle fire dansere og sangere og besluttede, at de gik så godt i spænd, at de skulle danne en popgruppe. De havde lidt besvær i starten med at få kontrakter hos pladeselskaber, men de gav ikke op, og dermed blev ATC dannet! Her fik hun samtidig også opfyldt sin drøm om at rejse verden rundt.

Efter ATC 
Da ATC blev opløst, flyttede hun tilbage til England, hvor hun bor den dag i dag i Birmingham. Hun synger og danser stadig af og til, men ved mere private lejligheder. Hun har også taget kørekort (noget, hun ikke nåede i sin karriere som ATC-medlem). Hun har stadig kontakt med de andre ATC-medlemmer og mødes med dem et par gange om året, men de har ikke planer om et comeback.

Musikere fra England
Personer fra Crawley
Ressortområde

Et ressortområde er en betegnelse for det område, som en given offentlig myndighed, eksempelvis et ministerium eller en forvaltning i en kommune, administrerer og dermed har ansvaret for.

Ressortområder justeres ofte ved regeringsændringer eller -dannelser – således blev Velfærdsministeriet oprettet efter regeringsdannelsen i november 2007 med et ressortområde, der tidligere var placeret hos Socialministeriet, Indenrigs- og Sundhedsministeriet, Familie- og Forbrugerministeriet og Økonomi- og Erhvervsministeriet.

Danmarks politik
Jura
Juan Velasco Alvarado

Juan Francisco Velasco Alvarado (født 16. juni 1910, død 24. december 1977) var en peruviansk politiker, som var præsident i Peru mellem 1968 og 1975.

Eksterne henvisninger 

Perus præsidenter
Arequipa

Arequipa er hovedbyen i regionen Arequipa i det sydlige Peru, grundlagt d. 15 august 1540 og med en befolkning på ca. 800.000 er det landets næststørste by. 

Navnet Arequipa kommer fra quecha hvor Ariq betyder vulkan og qipa betyder bagved, hvilket hentyder til byens placering for foden af den 5.822 meter høje vulkan Misti.

Byen kaldes også den hvide by pga. de mange hvide bygninger i den gamle bydel, som er bygget af specielle vulkanske sten, som forekommer i regionen. 

I november 2000 kom Arequipas gamle bydel på UNESCOs verdensarvsliste som det 10. sted i Peru.

Byer i Peru
Etableret i 1540
Bosnien-Hercegovinas flag

Bosnien-Hercegovinas flag blev indført af den internationale højrepræsentant Carlos Westendorp den 4. februar 1998 i tide til, at det kunne benyttes ved Vinter-OL 1998 i Nagano. Flaget blev indført af det internationale samfunds repræsentant fordi Bosnien-Hercegovinas folkevalgte ikke kunne enes om et flag, som kunne erstatte landets første flag fra 1992. Dette flag, en hvid dug med våbenskjoldet til kong Stefan Tvrtho (1376-1391), var oprindelig valgt som et neutralt og samlende symbol som undgik etniske eller nationale symboler, men blev under krigen 1992-1995 knyttet til den bosniske side. 

Flaget har et mellemblåt felt på højre side, fulgt af en gul, retvinklet trekant. Den resterende del af flaget har samme mellemblå farve som feltet til højre med syv hele og to halve femtakkede, hvide stjerner langs trekantens hypotenuse.

Oprindelig var det tænkt, at den blå farve skulle være den samme som i FN-flaget, men det blev ændret til en mørkere for at modsvare farverne i Europa-flaget.

Flaget er ment som værende helt uden symbolik, men trekantens tre hjørner er af enkelte tolket som at repræsentere kroatere, bosniere og serbere. Andre ser trekanten som et forenklet kort over landet. Antallet af stjerner skal være ubestemt, deraf de halve stjerner længst oppe og længst nede. Dette for at undgå at knytte nogen bestemt symbolik til dem.

Se også 
 Bosnien-Hercegovina

Eksterne links 
 Bosnien-Hercegovinas flag på Vexilla Mundi 

Flag fra Europa
Flag
Nationale flag
Bulgariens flag

Bulgariens flag er en trikolore som har været brugt i sin nuværende form siden 22. november 1990. Flaget er baseret på de pan-slaviske farver, men har grønt i stedet for blåt. 

Etter jerntæppets fald blev det kommunistiske statsvåben fjernet fra den hvide stribe som for øvrigt symboliserer fred og kærlighed, den grønne symboliserer nationens vitalitet eller fertilitet og det røde står for folkets mod.

Det gamle statsvåben afbillede en oprejst løve på venstre side i det hvide felt, som stod inde i en krans af hvedeaks under en rød femtakket stjerne og over et bånd med året 681, som var det år den første bulgarske stat blev grundlagt, og 1944, det år kommunistregimet blev indført efter et coup d'etat.

Flag fra Europa
flag
Nationale flag
Madeleine Røn Juul

Madeleine Røn Juul (født 7. marts 1956) er teaterinstruktør, dramaturg og teaterchef. Hun var 2004- 2008 direktør for Århus Teater. Tidligere var hun chefdramaturg på Radioteatret. Efter sin uddannelse på instruktørlinjen på Statens Teaterskole i 1984 har Røn Juul sat forestillinger op på mange danske teatre, herunder Jomfru Ane Teatret og Det kgl. Teater. 
I 2008 modtog hun kulturminister Niels Mathiasens mindelegat, også kaldt Niels-Prisen.

Priser 
 2008 Niels-Prisen
 2002 Karen Bergs hæderslegat
 1998 Statens Kunstfonds præmie for "Personkreds 3" på Edison, 
 1996 Herman Bangs Rejselegat
 1992 Per Knutzon og Lulu Zieglers Mindelegat
 1991 Teateranmeldernes Instruktørpris "Teaterkatten"

Referencer 

Teaterledere fra Danmark
Teaterinstruktører fra Danmark
Reumertprisen for årets instruktør
Personer i Kraks Blå Bog
Gerry Adams

Gerry Adams, eller Gerard Adams jr. (født 6. oktober 1948 i Belfast i Nordirland) er repræsentant i det britiske parlament for valgkredsen West Belfast og i det regionale nordirske parlament. 2011 blev han ligeledes valgt til Republikken Irlands parlament for valgkredsen Louth med 21,7% af stemmerne. Han har været partileder for det republikanske parti Sinn Fein siden 1983, og før det næstkommanderende fra 1978.

Det antages at Adams i 1970'erne havde en fremtrædende stilling i IRA, men dette har han selv konsekvent afvist.

Adams har været leder for Sinn Fein i den perioden da den nærtstående paramilitære organisationen IRA først indgik våbenhvile (fra 1994) og i 2005 officielt afsluttet den væbnede kampen. Afsløringer som er kommet frem de sidste år, viser at Adams har en stor del af æren for denne udvikling. Han spillede en aktiv rolle i fredsprocessen helt fra dens spæde begyndelse tidlig i 1980-årene. Det kom også en del reaktioner på at Adams ikke blev tildelt Nobels Fredspris sammen med John Hume og David Trimble i 1998.

Politikere fra Nordirland
Personer fra Belfast
Marcus Schenkenberg

Marcus Lodewijk Schenkenberg van Mierop, blot kendt som Marcus Schenkenberg (født 4. august 1968 i Solna, Stockholm, Sverige) er en svensk model, skuespiller, sanger og tv-personlighed. Han er søn af hollandske forældre. Schenkenberg er 193 cm høj og vejer 82 kg.

Schenkenberg er verdens bedst betalte mandlige supermodel. Han er kendt for sin muskuløse krop og særligt for sit 'vaskebræt'. Han blev opdaget i 1989 af den amerikanske fotograf Barry King, der så ham stå på rulleskøjter i Venice, Los Angeles og blev verdensberømt i 1990'erne. Han er mest kendt for sine reklamer for Calvin Klein, men har også været model for bl.a. Versace.

Han har skrevet bogen New rules om sit liv som model. I dag bor han i New York.

Filmografi 
 Prince Valiant (1997)
 Modern Talkning (1999) 
 Hostage (1999)
 Dinner Rush (2000)

Tv-serie 
 V.I.P. (1998)
 Wetten, dass..? (2000)

Eksterne henvisninger 
 Marcus Schenkenbergs hjemmeside 

Fotomodeller fra Sverige
Personer fra Stockholm
Walnut Ridge

Walnut Ridge er en amerikansk by og administrativt centrum for det amerikanske county Lawrence County i staten Arkansas. I 2000 havde byen et indbyggertal på .

Byer i Arkansas
Lars Sponheim

Lars Sponheim (født 23. maj 1957 i Halden, Østfold, Norge) er en norsk politiker, der siden 1. juni 2010 har været amtmand i Hordaland. Før dette var han formand for det norske liberale parti Venstre i perioden 1996-2010. Han har derudover tidligere været medlem af Stortinget samt minister.

Biografi 
Sponheim opnåede i 1981 en kandidatgrad i agronomi fra Universitetet for miljø- og biovitenskap i Ås. Fra 1988 til 1991 var han borgmester i hjembyen Ulvik i Hordaland. Sammen med familien driver han familiegården Sponheim i Ulvik. Han blev valgt til Stortinget som Venstres eneste repræsentant ved valget i 1993. Under kampagnen proklamerede han, at han ville gå fra Ulvik til Oslo, hvis han blev valgt – hvilket han gjorde. Under hans første valgperiode arbejdede Sponheim på at bringe Venstre tilbage i norsk politik. Partiet havde været ude af Stortinget siden 1985, og Sponheims mål var at gøre partiet til en mulig regeringspartner i en ny borgerlig regering. Det lykkedes, idet partiet vandt fem mandater og blev juniorpartner i den kristelige Kjell Magne Bondeviks første regering. Sponheim blev partiformand i 1996 og efterfulgte Odd Einar Dørum.

I Bondeviks første regering fra oktober 1997 til marts 2000, var Sponheim handels- og industriminister. Hans største projekt var at reducere antallet af love og regulativer, der berørte særligt landets små virksomheder. I Bondeviks anden regering fra oktober 2001 til oktober 2005 var Sponheim landbrugs- og fødevareminister. Han fik mest opmærksomhed for at kritisere nordmændene for at rejse til Sverige for at købe billigere fødevarer.

Han blev i 2004 udnævnt til kommandør af Sankt Olavs Orden.

Efter partiets skuffende valgresultat ved Stortingsvalget 2009 trak Sponheim sig som partileder. Han blev i marts 2010 udnævnt til amtmand i Hordaland, hvor han erstattede Svein Alsaker. Posten som formand for Venstre blev efterfulgt af Trine Skei Grande.

Eksterne henvisninger 

 Lars Sponheims blog

Kilder 

Landbrugsministre fra Norge
Erhvervsministre fra Norge
Venstres ledere (Norge)
Stortingsrepræsentanter fra Venstre (Norge)
Kommandører af Sankt Olavs Orden
Universitetet for miljø- og biovitenskap

Norges miljø- og biovitenskapelige universitet (eng.: Norwegian University of Life Sciences) er et universitet beliggende i Ås, Akerhus og delvis i Oslo, Norge. Universitetet blev grundlagt som landbohøjskole i 1859, blev et videnskabeligt university college i 1887 og fik status af universitet i 2005. Frem til da var navnet Norges landbrukshøgskole (NLH). I 2014 blev Universitetet for miljø- og biovitenskap (UMB) i Ås og veterinær højskole (NVH) i Oslo fusioneret ind NMBU.

Eksterne henvisninger 

 Norges miljø- og biovitenskapelige universitet hjemmeside

Universiteter i Norge
Høgskolen i Oslo

Høgskolen i Oslo (eng.: Oslo University College) var frem til 2011 med mere end 11.000 studerende og 1.100 ansatte det største offentligt ejede højskole i Norge. Højskolen blev dannet i 1994 ved en fusion af 18 mindre undervisningsinstitutioner i Oslo-området. Den blev fusioneret med Høgskolen i Akershus i 2011 til Høgskolen i Oslo og Akershus.

Højskolen tilbyder fag- og professionsuddannelser indenfor en lang række områder og af varierende længde fra bachelor- til doktorgrad samt efter- og videreuddannelse. Der undervises primært på norsk, men enkelte kurser er på engelsk. Rektor er Sissel Østberg.

Afdelinger 
 Afdelingen for æstetiske fag
 Afdelingen for læreruddannelse
 Afdelingen for sundhedsfag
 Afdelingen for sygeplejeuddannelse
 Afdelingen for ingeniøruddannelse
 Afdelingen for journalistik, biblioteks- og informationsfag
 Afdelingen for samfundsfag

Dertil kommer Center for flerkulturelt og internationalt arbejde og Center for professionsstudier.

Medarbejdere 
 Professor Berit Bae

Eksterne henvisninger 
 Høgskolen i Oslos hjemmeside 

Universiteter i Norge
Etableret i 1994
Bygninger, konstruktioner og anlæg i Oslo
Uddannelsesinstitutioner i Oslo
Daytona Beach

Daytona Beach er en by i Volusia County i Florida i USA. I 2004 blev indbyggertallet opgjort til 64.422 personer.

Daytona er kendt som ferieby, og er blandt motorsportsentusiaster desuden kendt for Daytona International Speedway hvor det årlige Daytona 500-løb finder sted, som har været kørt siden 1959. Den første NASCAR-konkurrence fandt sted den 15. februar 1948 på stranden i Daytona.

Reference

Eksterne henvisninger 

Officiel hjemmeside 

Byer i Florida
Strande i USA
Universitetet i Tromsø – Norges arktiske universitet

Universitetet i Tromsø – Norges arktiske universitet (forkortet UiT) (engelsk: University of Tromsø – The Arctic University of Norway; nordsamisk: Romssa universitehta – Norgga árktalaš universitehta) er et universitet i Norge med campuser i Tromsø, Narvik, Alta, Harstad, Hammerfest, Bardufoss og Kirkenes der blev grundlagt i 1972. Universitetet er det nordligst beliggende i verden og den største forsknings- og uddannelsesinstitutioner i Nord-Norge.

Universitetet fokuserer bl.a. på polarlysforskning, rumvidenskab, fiskerividenskab, bioteknologi, sprogvidenskab, multi-kulturelle samfund, samisk kultur samt en lang række arktiske forskningsprojekter. Universitetet er fusioneret med Høgskolen i Tromsø (2009), Høgskolen i Finnmark (2013), samt Høgskolen i Narvik og Høgskolen i Harstad (2013).

Fakulteter 
Universitetet har 6 fakulteter:

 Fakultet for naturvitenskap og teknologi (NT)
 Det juridiske fakultet (JurFak)
 Fakultet for humaniora, samfunnsvitenskap og lærerutdanning (HSL)
 Fakultet for biovitenskap, fiskeri og økonomi (BFE)
 Det helsevitenskapelige fakultet (HelseFak)
 Fakultet for ingeniørvitenskap og teknologi (IVT)

Eksterne henvisninger 

 Universitetet i Tromsøs hjemmeside

Referencer

Litteratur 
 Ole Magnus Rapp. «Nordlyset ga liv til Norges arktiske universitet, som markerer 50 år. Startet nær stjernene». Klassekampen. 2018-09-20. S. 11

Universiteter i Norge
Bygninger, konstruktioner og anlæg i Tromsø
Etableret i 1968
Broget salvie

 
Broget salvie (Salvia sclarea) er en toårig plante med en vækst, som første år udelukkende består af en grundstillet bladroset, men andet år også af en stift opret, blomsterbærende stængel. Alle dele af planten indeholder en æterisk olie, som giver den en karakteristisk lugt, som begejstrer nogle, mens andre finder den afskyelig. Planten kaldes også muskatelsalvie eller skarlej eller skarlagen salvie

Beskrivelse 
Stænglen er firkantet og dækket af fine, grålige hår. Bladene i bladrosetten er stilkede og bredt ægformede, mens de  er modsatte og siddende med aftagende bredde op langs det blomstrende skud. Bladranden er bugtet-tandet, og oversiden er grågrøn og stærkt rynket, mens undersiden er grå af fine hår. 

Blomstringen sker i juni-juli, og den består dels af nogle hindeagtige, lyserøde højblade og dels de hvide, lyseblå eller lyst violette, uregelmæssige blomster. Blomsterne sidder i små bundter á 6-8 i store, åbne og endestillede toppe både på hovedskuddet og dets forgreninger. Frugterne er kapsler med nogle få, store frø.

Rodnettet er kraftigt og dybtgående. 

Højde x bredde og årlig tilvækst: 1,00 x 0,40 m (100 x 20 cm/år). Bladrosetten er dog kun 0,20 x 0,20 m.

Hjemsted 
Broget salvie er udbredt i Centralasien, Mellemøsten, Kaukasus, Lilleasien, Syd-, Sydøst- og Sydvesteuropa, hvor den er knyttet til lysåbne plantesamfund på ruderater og nyligt forstyrret jord. 

På bakkeskråninger i det indre Normandiet, hvor jorden er tør og kalkholdig, findes arten sammen med bl.a. agernigella, bukketorn, engletrompet, fennikel, rude, voldtimian, druekortlæbe, duskhyacint, europæisk heliotrop, farvekrap, farvevajd, gul læbeløs, knoldfladbælg, kornridderspore, kostfuglemælk, lægesalvie, middelhavsprydløg, opiumvalmue og ægte isop

Anvendelse 
Den æteriske olie bruges meget i aromaterapi. Olien opleves af mange som blomsteragtigt-sødlig, mens andre fornemmer den som høagtig eller som svedlugt. Det påstås, at den virker euforiserende, kønsligt stimulerende og opstrammende. Af samme grund bruges den ofte i parfumeindustrien.

I det 17. århundrede fremstillede man alkoholiske drikke, der var tilsmagt med olie fra broget salvie for at fremme den berusende virkning fra alkoholen.

Endnu i dag anvendes olien som aromastof i mange tobakssorter.

Note 

Nytteplanter
Haveplanter
Salvie-slægten
Tywyn

Tywyn er en by i i Nord-Wales i grevskabet Gwynedd. Byen har en kirke, St. Cadfan, der går helt tilbage til 800-tallet, og byen er formentlig opstået som fiskerleje. I dag er byen kendt som badeby og turisme er det vigtigste erhverv.

Tywyn var en vigtig base for landgangstræning under 2. verdenskrig.

Tywyn er også udgangspunkt for smalsporsbanen Talyllyn Railway, der åbnede i 1865 for at fragte skifer fra minerne i Abergynolwyn til udskibning i Tywyn. Banen var den første i verden der blev overtaget og drevet af en jernbaneklub i 1950. 

Øst for Abergynolwyn ligger søen Tal-y-llyn der er geologisk forskellig fra de fleste andre søer i Wales. Fra en parkeringsplads ved søen udgår flere vandreture i bjergkæden Cadair Idris.

Byer i Wales